Røykenvikbanen

Røykenvikbanen var en om lag syv kilometer lang sidelinje på Gjøvikbanen fra Jaren til Røykenvik ved Randsfjorden. Sidebanen ble trafikkert fra 1900 og frem til 1957. Trafikken på strekningen til Røykenvik kom i gang før resten av Gjøvikbanen ble åpnet, slik at strandbygda ved Randsfjorden i to år kunne regnes som Gjøvikbanens nordligste stasjon.

 Historie 
Røykenvikbanen ble primært anlagt for transport av tømmer etter stortingsvedtak i mars 1894, men fikk etter hvert også en viss persontrafikk. Røykenvik ble dessuten trafikkert av dampbåt som fraktet både folk og varer. I en tidlig fase av banens historie ble det også vurdert å forlenge den til Odnes, der det ble anlagt stasjon på Valdresbanen. Dette ble det imidlertid ikke noe av.Stenersen (1981), s. 10–17, 43–44.

Inntil september 1932 var det elleve avganger daglig på banen med persontog, men så ble persontrafikken tilnærmet nedlagt, med bare én daglig avgang kl. 5:20 fra Røykenvik hvert døgn.Op.cit., s. 172–173. Fra 25. juni 1949 opphørte persontrafikken på banen helt.Op. cit., s. 190. Godstrafikken fortsatte imidlertid til november 1957.Bjerke & Holom (2004), s. 150. Ca. 800 meter av strekningen ble etter nedleggelsen beholdt som sidespor ved Jaren stasjon (Jaren–Andfossen), mens resten av banen ble fjernet i 1960.

Stasjonen på Brandbu, banens eneste mellomstasjon, lå usentralt i forhold til bygdas sentrum, og toget ble etter hvert utkonkurrert av bussrutene til Jaren. Fra starten var det holdeplass ved Andfossen, men rundt 1930 ble motorvogner satt inn i trafikk på banen, og en uoffisiell holdeplass ved Augedalsbakken ble åpnet (ca. 700 meter nord for Brandbu).

Stasjonsbygningen på Brandbu ble revet i 1984, men godshuset står fortsatt i ombygget tilstand. Røykenvik stasjon ble brannskadet i 1964, og ble revet året etter. Lokomotivstall, godshus og bryggerhus er bevart. Lokstallen ble brukt som arkiv innen driften på banen ble nedlagt.Stenersen (1981), s. 189. Senere har den huset keramikkverksted, og i 2015 ble den renovert og tatt i bruk som restaurant. Fylkesvei 34 går i dag over de tidligere stasjonsområdene og en god del av traseen.Kart hos Fylkesarkivet

 Referanser 

 Litteratur 






 Eksterne lenker 
 Fylkesarkivet i Oppland 
 Røykenbanen i openstreetmap.org
 Bilde av Røykenvik stasjon 1948, Digitalt Museum
 Skinnelangs: Røykenvikbanen

Kategori:Jernbanestrekninger i Innlandet
Kategori:Nedlagte jernbanestrekninger i Norge
Kategori:Jernbanestrekninger åpnet i 1900
Kategori:1900 i Norge
Kategori:Jernbanestrekninger nedlagt i 1957
Kategori:Opplands samferdselshistorie
Kategori:Jernbanebyggverk i Gran
Kategori:Grans historie
Kategori:Tidligere byggverk i Innlandet